૧૩ વર્ષ બાદ ગુજરાતના નેગેટિવ ન્યૂઝનું કવરેજ વિશ્વ મીડિયામાં થયું છે. વાઇબ્રન્ટ ગુજરાત અને ગુજરાતના તત્કાલીન મુખ્યમંત્રી નરેન્દ્ર મોદીની યોજનાઓના સકારાત્મક ન્યૂઝનું કવરેજ વિશ્વમાં અનેક વાર આવી ચૂક્યું છે, પરંતુ ગુજરાતના નેગેટિવ ન્યૂઝ એક દાયકા બાદ આટલી મોટી માત્રામાં પહેલી વાર કવર થયા હતા. આ બધાનું મૂળ હતું પાટીદાર અનામત આંદોલનની મહારેલી. અમદાવાદમાં એકસાથે આઠથી દસ લાખ પાટીદારોની હાજરીમાં ક્રાંતિ રેલી યોજાઈ. ખુદ ગુજરાત સરકારે રેલી સંપૂર્ણ શાંતિ સાથે સંપન્ન થઈ હોવાની જાહેરાત કર્યા બાદ મોડી સાંજે આંદોલનકારીઓ અને પોલીસ વચ્ચે થયેલા ઘર્ષણથી જે પરિસ્થિતિ સર્જાઈ તે વિશ્વ મીડિયાનો મુખ્ય મુદ્દો હતો.